Á mvús awú bɔ́n bə́ Áron bə́bɛ̄ yā bə́ ngáwú á mís mə́ Ńtondôbə bə́ túniŋi nyé mə̄túnuŋa é ndóan e ngábə́ yəǎn kig, 2ńdɔ Ǹtondôbə a ngádzó ai Mósɛs nyé ai nyé nâ: “Kadá mānyɔ̄ŋ Áron nâ tə a nyían enyínyii á Ḿfūfúb Étɔbɔgɔ, á mvús é mod eyé á dzɔmɔ́ ósū, á mgbág alatâr biyəgá yǎ á tə̄lə́ á árka. A zǎ wú, ású éyə mayénē âlatâr tě á yōb, á ńkūd étē, 3ásū yə̄ nâ á nyíán wē, a bɔɔ nâ: a nɔŋɔ́ ńnōm nyag yǎ bákad və́ ású mə́túnuŋa yá évaa miǹsə́m, a nɔŋɔ́ fə ǹnóm ńtómbá yǎ bákad və́ ású mə́túnuŋa bádígi. 4A yi bɔ́d ḿfūbán édǔd yā bə́ ngáfúbu, a tádigi bɔ́d bīkúbā bí ndɔ́mbɔ á sí a bɔ́dɔ́ kāndá ǹdɔ̄mbɔ́, a tindí fə ebǎb ndɔ́mbɔ́ á ńlō. Míḿfúfúb bíwɔ́man mílī émya ǎ yi bod á mvús yə̄ nâ ǎ mana yǎ wɔ́bɔ ai məndím. 5Mvóg Īsraɛ̂l bə́ sɔ́ɔ́, bə́ və́ə́ nye bitud bí kábad bíbɛ̄ yā bákad və́ ású mə́túnuŋa mə́ ńsə́m ai ǹnóm ńtómbá ḿbɔ̄g ású mə́túnuŋa bádígi. 6Á man ǎ mana yǎ túnī ńnōm nyag ású míńsə́m míé, a kpě fə akə̌ŋ ékom ebyandí ású díé nyémēn ai ndá bod dzié. 7Abǒg tē Áron ǎ yi nɔ̌ŋ bitud bí kábad bítē, a tə́lé byā á mís mə́ Ńtondôbə á ḿbɛ̄ ndá Etógán. 8A bwé ngām ébā ású bitud bí kábad bítē bíbɛ̄, dzyǎ ású Ńtondôbə, ényí fɔ́g ású Azazel. 9Étūd kábad é bīlí á ngám Ǹtondôbə ńdzɔ̄ Áron ǎ yi túnī ású mə́túnuŋa mə́ ńsə́m. 10Étūd kábad é bīlí á ngám Azazel, bâyi dzɔ́ tə́lē é və̄ə̄ á mís mə́ Ńtondôbə, ńdɔ̄ báyi kpe ai dzɔ́ ákə̌ŋ ékom ebyandí nə̄ bə́ lom dzɔ́ anə́ kábad esíé ású Azazel, á ńkōd ńnam. 11Abǒg tē Áron ǎ yi túnī ńnōm nyag á mə̄túnuŋa ású míńsə́m míé nyémēn, a kpě fə akə̌ŋ ékom ebyandí ású díé ai ndá bod dzīé, a tsígí hḿ ńnóm nyag nyɔ́. 12A dzálá éwūma ai mâg mə́ é ndóan yayóŋ âlatâr á mís mə́ Ńtondôbə a tumú dwé á túd biyɔŋ bíbɛ̄ á ḿfūm ótú wányum məsan. A bəgə́ bísə a kə́ə́ ai byá á mvús sanda eyé ndɔ́mbɔ́ yā á dzɔmɔ́ ósū Ḿfúfúb Étɔbɔgɔ.